La nova pel·lícula de Scorsese i la segona part de La Patrulla Canina arriben al Tívoli en una llarga setmana de cinema
2025-07-24

El cinema Tívoli encara l’última setmana d’octubre i entrelluca en l’horitzó la festivitat de Tots els Sants, així que ha programat bon cinema per a l’últim cap de setmana d’octubre i per als primers dies de novembre aprofitant el dia de festa i la vespra de festa. Així, per a esta setmana llarga proposa la reposició de la segona part de les aventures de La Patrulla Canina, per a públic familiar i, per a públic adult, l’última i esperada pel·lícula signada pel director Martin Scorsese: Los asesinos de la luna. Hi haurà sessions de cinema el divendres 27 i el diumenge 29 d’octubre. El dissabte 28 no hi haurà sessions de cinema perquè el Tívoli es troba albergant, els dissabtes, les presentacions de les comissions falleres de Burjassot. També hi haurà passes el dimarts 31 d’octubre i el dimecres 1 de novembre, per vespra de festiu i festiu.

Protagonitzada pel tàndem De Niro-DiCaprio i amanit amb el talent de Lily Gladstone per a completar un trio d’asos, Los asesinos de la luna és la nova pel·lícula de Scorsese, un film que combina el thriller amb el western, basat en uns terribles fets reals. Ambientada a l’Oklahoma de la dècada de 1920, la cinta narra els assassinats en sèrie dels membres de la nació indígena Osage, que era molt rica en petroli; una sèrie de crims brutals que més tard es coneixeria com el ‘Regnat del Terror’. Los asesinos de la luna es projectarà en el Tívoli el divendres 27 i el dimarts 31 d’octubre, a les 22 h i el diumenge 29 d’octubre i el dimecres 1 de novembre, a les 19 h.

Per a completar la cartellera, el Tívoli dona l’oportunitat a les famílies de Burjassot que encara no ho hagen fet, d’acudir al cinema a veure La Patrulla Canina: la superpelícula, les noves aventures d’esta particular patrulla de policia que, en este nou lliurament, traslladen als espectadors i espectadores fins a Ciutat Aventura on, un bon dia, aterra un meteorit màgic, sent llavors quan els cadells adquiriran uns superpoderes amb conseqüència insospitades. La reposició d’esta pel·lícula, que es va projectar també durant el pont del 12 d’octubre, tindrà les seues projeccions el divendres 27 d’octubre, a les 19.30 h, i el diumenge 29 d’octubre i el dimecres 1 de novembre, a les 16.30 h.

Les entrades per a gaudir del cinema a Burjassot tenen un preu únic de 4 euros (menys els dissabtes, que té un preu únic de 2 euros per als majors de 65 anys) i es poden adquirir telemàticament en este ENLLAÇ o en la pròpia taquilla del Tívoli, des de mitja hora abans de l’inici de cada projecció.